title: 2018 m. spalio 15 d. Tarybos sprendimas (ES) 2018/1560, kuriuo nustatoma pozicija, kurios turi būti laikomasi Europos Sąjungos vardu Dramblio Kaulo Kranto Respublikos ir Europos bendrijos bei jos valstybių narių tarpiniu ekonominės partnerystės susitarimu įsteigtame EPS komitete dėl EPS komiteto sprendimo dėl Kroatijos Respublikos įstojimo į Europos Sąjungą priėmimo

text:
18.10.2018

                  LT

                  Europos Sąjungos oficialusis leidinys

                  L 261/19

         TARYBOS SPRENDIMAS (ES) 2018/1560
         2018 m. spalio 15 d.
         kuriuo nustatoma pozicija, kurios turi būti laikomasi Europos Sąjungos vardu Dramblio Kaulo Kranto Respublikos ir Europos bendrijos bei jos valstybių narių tarpiniu ekonominės partnerystės susitarimu įsteigtame EPS komitete dėl EPS komiteto sprendimo dėl Kroatijos Respublikos įstojimo į Europos Sąjungą priėmimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo (SESV), ypač į jos 207 straipsnį ir 218 straipsnio 9 dalį,
         atsižvelgdama į Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą (toliau – Susitarimas) (1),
         atsižvelgdama į Europos Komisijos pasiūlymą,
         kadangi:

                     (1)

                     Susitarimas Europos Sąjungos (toliau – Sąjunga) vardu pasirašytas 2008 m. lapkričio 26 d. pagal Tarybos sprendimą 2009/156/EB (2) ir laikinai taikomas nuo 2016 m. rugsėjo 3 d.;

                     (2)

                     Sutartis dėl Kroatijos Respublikos stojimo į Sąjungą pasirašyta 2011 m. gruodžio 9 d. ir įsigaliojo 2013 m. liepos 1 d.;

                     (3)

                     Kroatijos Respublika prie Susitarimo prisijungė 2017 m. lapkričio 8 d. deponuodama stojimo aktą;

                     (4)

                     pagal Susitarimo 77 straipsnį nustatyta, kad EPS komitetas gali priimti sprendimą dėl pakeitimų, kurių gali prireikti į Sąjungą įstojus naujoms valstybėms narėms;

                     (5)

                     tikslinga nustatyti poziciją, kurios Sąjungos vardu turi būti laikomasi dėl EPS komiteto sprendimo dėl Susitarimo pakeitimų, būtinų Kroatijos Respublikai įstojus į Sąjungą, priėmimo EPS komiteto metiniame posėdyje,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Europos Sąjungos vardu turi būti laikomasi EPS komitete, įsteigtame Dramblio Kaulo Kranto ir Europos bendrijos bei jos valstybių narių tarpiniu ekonominės partnerystės susitarimu, dėl EPS komiteto sprendimo dėl Kroatijos Respublikos įstojimo į Sąjungą priėmimo EPS komiteto metiniame posėdyje, grindžiama prie šio sprendimo pridedamu EPS komiteto sprendimo projektu.

            2 straipsnis
            Priimtas EPS komiteto sprendimas skelbiamas Europos Sąjungos oficialiajame leidinyje.

            Priimta Liuksemburge 2018 m. spalio 15 d.

                  Tarybos vardu

                  Pirmininkė

               F. MOGHERINI

            (1)  OL L 59, 2009 3 3, p. 3.

            (2)  2008 m. lapkričio 21 d. Tarybos sprendimas 2009/156/EB dėl Dramblio Kaulo Kranto Respublikos, vienos šalies, ir Europos bendrijos bei jos valstybių narių, kitos šalies, tarpinio ekonominės partnerystės susitarimo pasirašymo ir laikino taikymo (OL L 59, 2009 3 3, p. 1).

            PROJEKTAS
            Dramblio Kaulo Kranto Respublikos ir Europos bendrijos bei jos valstybių narių tarpiniu ekonominės partnerystės susitarimu įsteigto
            EPS KOMITETO SPRENDIMAS Nr. …/2018
            … m. … … d
            dėl Kroatijos Respublikos įstojimo į Europos Sąjungą
            EPS KOMITETAS,
            atsižvelgdamas į Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą (toliau – Susitarimas), kuris buvo pasirašytas 2008 m. lapkričio 26 d. Abidžane ir yra laikinai taikomas nuo 2016 m. rugsėjo 3 d., ypač į jo 76, 77 ir 81 straipsnius,
            atsižvelgdamas į Sutartį dėl Kroatijos Respublikos stojimo į Europos Sąjungą (toliau – Sąjunga) ir 2017 m. lapkričio 8 d. Kroatijos Respublikos deponuotą prisijungimo prie Susitarimo aktą,
            kadangi:

                        (1)

                        Susitarimas taikomas teritorijoms, kuriose taikoma Sutartis dėl Europos Sąjungos veikimo, toje Sutartyje nustatytomis sąlygomis, ir Dramblio Kaulo Kranto Respublikos teritorijai;

                        (2)

                        vadovaujantis Susitarimo 77 straipsnio 3 dalimi, EPS komitetas gali priimti sprendimą dėl pakeitimų, kurių gali prireikti į Sąjungą įstojus naujoms valstybėms narėms,

                  PRIĖMĖ ŠĮ SPRENDIMĄ:

               1 straipsnis
               Kroatijos Respublika, kaip Susitarimo Šalis, atitinkamai priima Susitarimo ir jo priedų, protokolų ir deklaracijų tekstą ir į jį atsižvelgia, kaip ir kitos Sąjungos valstybės narės.

               2 straipsnis
               Susitarimas iš dalies keičiamas taip: 81 straipsnis pakeičiamas taip:

                     „81 straipsnis
                     Autentiški tekstai
                     Šis susitarimas sudarytas dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis; visi tekstai yra autentiški.“.

               3 straipsnis
               Sąjunga perduoda Dramblio Kaulo Kranto Respublikai Susitarimo tekstą kroatų kalba.

               4 straipsnis

                  1.   Susitarimo nuostatos taikomos iš Dramblio Kaulo Kranto į Kroatijos Respubliką ar iš Kroatijos Respublikos į Dramblio Kaulo Krantą eksportuojamoms prekėms, kurios atitinka Susitarimo Šalių teritorijoje galiojančias kilmės taisykles ir kurios 2016 m. rugsėjo 3 d. buvo vežamos arba laikinai saugomos muitinės sandėlyje arba laisvojoje zonoje Dramblio Kaulo Kranto Respublikoje arba Kroatijos Respublikoje.

                  2.   1 dalyje nurodytais atvejais lengvatinis režimas suteikiamas, jei importuojančios šalies muitinei per keturis mėnesius nuo šio sprendimo įsigaliojimo dienos pateikiamas eksportuojančios šalies muitinės atgaline data išduotas prekių kilmės įrodymas.

               5 straipsnis
               Dramblio Kaulo Kranto Respublika įsipareigoja dėl Kroatijos Respublikos stojimo į Sąjungą neteikti ieškinių ir reikalavimų, neperduoti klausimų, nekeisti ir neatšaukti jokių nuolaidų pagal 1994 m. Bendrojo susitarimo dėl muitų tarifų ir prekybos (GATT) XXIV 6 dalį ir XXVIII straipsnį arba Bendrojo susitarimo dėl prekybos paslaugomis (GATS) XXI straipsnį.

               6 straipsnis
               Šis sprendimas įsigalioja jo pasirašymo dieną.
               Tačiau 3 ir 4 straipsniai taikomi nuo 2016 m. rugsėjo 3 d.

               Priimta …

                     Dramblio Kaulo Kranto Respublikos vardu

                     Europos Sąjungos vardu


title: 2018 m. spalio 23 d. Europos vertybinių popierių ir rinkų institucijos sprendimas (ES) 2018/1636, kuriuo pratęsiamas ir iš dalies pakeičiamas Sprendime (ES) 2018/796 numatytas apribojimas reklamuoti, platinti ar pardavinėti sandorius dėl kainų skirtumo neprofesionaliems klientams

text:
31.10.2018

                  LT

                  Europos Sąjungos oficialusis leidinys

                  L 272/62

         EUROPOS VERTYBINIŲ POPIERIŲ IR RINKŲ INSTITUCIJOS SPRENDIMAS (ES) 2018/1636
         2018 m. spalio 23 d.
         kuriuo pratęsiamas ir iš dalies pakeičiamas Sprendime (ES) 2018/796 numatytas apribojimas reklamuoti, platinti ar pardavinėti sandorius dėl kainų skirtumo neprofesionaliems klientams
         EUROPOS VERTYBINIŲ POPIERIŲ IR RINKŲ INSTITUCIJOS PRIEŽIŪROS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2010 m. lapkričio 24 d. Europos Parlamento ir Tarybos reglamentą (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (1), ypač jo 9 straipsnio 5 dalį, 43 straipsnio 2 dalį ir 44 straipsnio 1 dalį,
         atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (2), ypač jo 40 straipsnį,
         atsižvelgdama į 2016 m. gegužės 18 d. Komisijos deleguotąjį reglamentą (ES) 2017/567, kuriuo papildomos Europos Parlamento ir Tarybos reglamento (ES) Nr. 600/2014 nuostatos dėl apibrėžčių, skaidrumo, portfelio suspaudimo ir su produktais susijusių intervencinių priemonių ir pozicijų priežiūros priemonių (3), ypač jo 19 straipsnį,
         kadangi:

                     (1)

                     Savo Sprendimu (ES) 2018/796 (4) apribojo sandorių dėl kainų skirtumo reklamavimą, platinimą ir pardavimą neprofesionaliems klientams. Sprendimas įsigaliojo nuo 2018 m. rugpjūčio 1 d. trijų mėnesių laikotarpiui.

                     (2)

                     Pagal Reglamento (ES) Nr. 600/2014 40 straipsnio 6 dalį ESMA turi peržiūrėti laikiną produktui taikomą intervencinę priemonę periodiškai, bet ne rečiau kaip kartą per tris mėnesius.

                     (3)

                     ESMA persvarstė reikalavimą apriboti sandorius dėl kainų skirtumo remdamasi, inter alia, nacionalinių kompetentingų institucijų (5) (NKI) apklausa apie produkto intervencijos priemonės praktinį taikymą ir poveikį, taip pat papildoma NKI ir suinteresuotųjų subjektų pateikta informacija.

                     (4)

                     NKI nustatė, kad reikalavimo taikyti ESMA produkto intervencinę priemonę nesilaikoma vos keliais atvejais, kurie dažniausiai buvo susiję su įspėjimais apie riziką.

                     (5)

                     NKI pranešė, kad sandorius dėl kainų skirtumo turinčių neprofesionalių klientų sąskaitų skaičius, prekybos apimtis ir bendra neprofesionalių klientų nuosavo kapitalo suma 2018 m. rugpjūčio mėn. buvo mažesnė nei 2017 m. rugpjūčio mėn. Neprofesionalių klientų pelningų sąskaitų dalis šiek tiek sumažėjo, bet panašu, kad tai daugiausia lėmė 2017 m. rugpjūčio mėn. sparčiai didėjusios kriptovaliutų kainos. (6) Lyginant tam tikro laikotarpio klientų veiklos rezultatus, įtakos turi ne tik produkto intervencinės priemonės, bet, pavyzdžiui, ir rinkos sąlygos. 2017 m. rugpjūčio mėn. rinkos sąlygos buvo palankesnės nei 2018 m. rugpjūčio mėn. Be to, kito neprofesionalių klientų skaičius (7). Galiausiai, NKI pranešė, kad sumažėjo automatinių uždarymų skaičius ir atvejų, kai sąskaitose esantis nuosavas kapitalas tapo neigiamas (8).

                     (6)

                     NKI pranešė, kad, palyginti su 2017 m. rugpjūčio mėn., 2018 m. rugpjūčio mėn. padaugėjo klientų, pripažintų profesionaliaisiais, remiantis jų pačių prašymu. ESMA žino, kad kai kurie sandorių dėl kainų skirtumo teikėjai neprofesionaliems klientams reklamuoja galimybę pateikus prašymą tapti profesionaliais klientais. Tačiau neprofesionalus klientas gali prašyti būti laikomas profesionaliu klientu: visų pirma klientas turi pateikti raštišką prašymą, laikydamasis visų taikomuose teisės aktuose nustatytų reikalavimų. Paslaugų teikėjai turėtų užtikrinti, kad tų reikalavimų visada būtų laikomasi (9). ESMA taip pat žino, kad kai kurios trečiųjų šalių įmonės aktyviai stengiasi pritraukti Sąjungos klientus arba kad kai kurie Sąjungos sandorių dėl kainų skirtumo teikėjai neprofesionaliems klientams siūlo galimybę savo sąskaitas perkelti į trečiosios šalies grupei priklausantį subjektą. Tačiau, neturėdamos leidimo Europos Sąjungoje vykdyti veiklą ir nebūdamos čia registruotos, trečiųjų šalių įmonės turi teisę siūlyti savo paslaugas Sąjungoje įsisteigusiems arba esantiems klientams tik pačių klientų iniciatyva. ESMA žino, kad įmonės pradeda siūlyti kitus spekuliacinius investicinius produktus. ESMA toliau stebės šių kitų produktų pasiūlą, kad nustatytų, ar būtina imtis naujų priemonių ES lygmeniu.

                     (7)

                     Peržiūros laikotarpiu ESMA negavo jokių įrodymų, paneigiančių jos bendrą išvadą, kad investuotojų apsauga kelia didelį susirūpinimą, kaip nurodyta Sprendime (ES) 2018/796. Todėl ESMA padarė išvadą, kad nepratęsus sprendimo apriboti sandorių dėl kainų skirtumo reklamą, platinimą ir pardavimą neprofesionaliems klientams, investuotojų apsauga ir toliau keltų didžiulį susirūpinimą, kaip nurodyta Sprendime (ES) 2018/796.

                     (8)

                     Nuo tada, kai buvo priimtas tas sprendimas, šiuo metu taikomi reguliavimo reikalavimai pagal Europos Sąjungos teisę nepasikeitė ir jais nesprendžiama ESMA nustatytos grėsmės problema. Be to, NKI nesiėmė veiksmų šiai grėsmei šalinti arba veiksmais, kurių imtasi, šios grėsmės problema nesprendžiama tinkamai. Iš tiesų, nuo Sprendimo priėmimo nei viena NKI nepriėmė jokios nacionalinės produktų intervencijos priemonės pagal Reglamento (ES) Nr. 600/2014 42 straipsnį (10).

                     (9)

                     Pratęsiant apribojimą, nustatytą Sprendime (ES) 2018/796, finansų rinkų veiksmingumui ar investuotojams nebus neigiamo poveikio, kuris nusvertų tų veiksmų naudą ir sukeltų reglamentavimo arbitražo riziką dėl tų pačių, minėtame sprendime nurodytų priežasčių.

                     (10)

                     ESMA mano, kad jei laikinas apribojimas nebus pratęstas, sandoriai dėl kainų skirtumo bus vėl pradėti siūlyti nesiimant reikiamų priemonių tinkamai apsaugoti neprofesionalius klientus nuo rizikos, susijusios su produktais, kurie galėjo pakenkti vartotojams, kaip nurodyta Sprendime (ES) 2018/796.

                     (11)

                     Atsižvelgdama į šias ir Sprendime (ES) 2018/796 nurodytas priežastis ir siekdama pažaboti didelę grėsmę investuotojų apsaugai, ESMA nusprendė pratęsti apribojimą dar trijų mėnesių laikotarpiui.

                     (12)

                     Prieš pratęsdama apribojimą, ESMA atidžiai išnagrinėjo visą naują, peržiūros laikotarpiu atsiradusią aktualią informaciją. Šio proceso metu ESMA gavo informacijos, kad kai kada sandorių dėl kainų skirtumo teikėjai dėl techninių priežasčių negali pateikti sutrumpinto įspėjimo apie riziką, nes trečiųjų šalių rinkodaros paslaugų teikėjai yra nustatę maksimalų pranešimo teksto simbolių skaičių, kai pranešimas skelbiamas ne fizinėje medijoje ar interneto svetainėje. Todėl pratęsiant apribojimą reikėtų įspėti apie sumažintą simbolių skaičių.

                     (13)

                     Įspėjimas apie sumažintą simbolių skaičių nepakeis sutrumpinto įspėjimo apie riziką. Naują įspėjimą numatoma naudoti tik tais atvejais, kai trečioji šalis, kuriai sandorių dėl kainų skirtumo teikėjas paveda parduoti produktą, taiko ribotą simbolių skaičių, kuris yra mažesnis nei įspėjimo apie riziką simbolių skaičius.

                     (14)

                     Mažiau simbolių apimantis įspėjimas apie riziką neprofesionalius klientus informuoja apie neprofesionalių klientų nuostolingų sandorių dėl kainų skirtumo prekybos sąskaitų procentinę dalį. Vis dėlto, siekiant, kad klientai visapusiškai įvertintų, ar investuojant į sandorius dėl kainų skirtumo didelė nuostolių rizika jiems priimtina, pratęsiant šį apribojimą reikalaujama, kad bet kokiame pranešime, įspėjančiame apie sumažintą simbolių skaičių, būtų pateikta tiesioginė nuoroda į sandorio dėl kainų skirtumo teikėjo interneto puslapį, kuriame rodomas fizinei medijai ar interneto puslapiams taikomas įspėjimas.

                     (15)

                     Kadangi siūlomos priemonės gali būti šiek tiek susijusios su žemės ūkio prekių išvestinėmis finansinėmis priemonėmis, ESMA konsultavosi su viešosiomis įstaigomis, atsakingomis už fizinių žemės ūkio rinkų priežiūrą, administravimą ir reguliavimą pagal Reglamentą (EB) Nr. 1234/2007 (11). Nė viena iš šių įstaigų neprieštaravo, kad priemonės būtų atnaujintos, kaip siūloma.

                     (16)

                     Apie siūlomą sprendimo atnaujinimą ESMA pranešė NKI,

               PRIĖMĖ ŠĮ SPRENDIMĄ:

            1 straipsnis
            Sąvokos
            Šiame sprendime:
            a)   „sandoris dėl kainų skirtumo“ arba „CFD“– išvestinė finansinė priemonė, kuri nėra pasirinkimo sandoris, ateities sandoris, apsikeitimo sandoris arba išankstinis palūkanų normų sandoris, kurio tikslas yra užtikrinti priemonės turėtojo poziciją teigiamo arba neigiamo bazinės finansinės priemonės kainos, lygio arba vertės svyravimo atžvilgiu, neatsižvelgiant į tai, ar prekyba vyksta prekybos vietoje, ir už kurią turi būti atsiskaitoma grynaisiais pinigais arba gali būti atsiskaitoma grynaisiais pinigais vienos iš šalių pageidavimu tais atvejais, kai nėra nevykdomi įsipareigojimai arba neįvyksta koks nors kitas įvykis, dėl kurio reikia nutraukti sutartį;
            b)   „nepiniginė nauda, kuriai taikoma išimtis“– bet kokia nepiniginė nauda, kuri nėra su CFD susijusios informacinės ir tiriamosios priemonės;
            c)   „pirminė garantinė įmoka“– bet kokia įmoka, mokama siekiant sudaryti CFD, išskyrus komisinius mokesčius, sandorio mokesčius ir bet kokias kitas susijusias sąnaudas;
            d)   „pirminės garantinės įmokos apsauga“– pirminė garantinė įmoka, nustatyta I priede;
            e)   „garantinės įmokos uždarymo apsauga“– vieno arba kelių neprofesionaliojo investuotojo sudarytų CFD uždarymas klientui palankiausiomis sąlygomis, kaip numatyta Direktyvos 2014/65/ES 24 ir 27 straipsniuose, kai lėšų suma CFD prekybos sąskaitoje ir visų su ta sąskaita susijusių aktyvių CFD nerealizuotas grynasis pelnas sumažėja iki pusės visų tų atvirų CFD pirminės garantinės įmokos apsaugos sumos;
            f)   „apsauga nuo neigiamo sąskaitos likučio“– bendrojo neprofesionaliojo investuotojo įsipareigojimo riba, susijusi su visais CFD, susietais su CFD teikėjo CFD prekybos sąskaita, ir toje CFD prekybos sąskaitoje esančiomis lėšomis.

            2 straipsnis
            Laikinas CFD neprofesionaliesiems investuotojams apribojimas

               CFD reklama, jų platinimas ar pardavimas neprofesionaliesiems investuotojams ribojami ir gali būti vykdomi tik tokiomis aplinkybėmis, kai yra tenkinamos visos toliau išvardintos sąlygos:

                        a)

                           CFD teikėjas reikalauja, kad neprofesionalusis investuotojas sumokėtų pirminės garantinės įmokos apsaugos sumą;

                        b)

                           CFD teikėjas suteikia neprofesionaliajam investuotojui garantinės įmokos uždarymo apsaugą;

                        c)

                           CFD teikėjas suteikia neprofesionaliajam investuotojui apsaugą nuo neigiamo sąskaitos likučio;

                        d)

                           CFD teikėjas tiesiogiai arba netiesiogiai neskiria neprofesionaliajam investuotojui išmokos, piniginės naudos arba nepiniginės naudos, kuriai taikoma išimtis, susijusios su CFD reklama, jų platinimu ar pardavimu, išskyrus atvejus, kai tai su sudarytu CFD susijęs realizuotas pelnas; ir

                        e)

                           CFD teikėjas tiesiogiai arba netiesiogiai nesiunčia pranešimo arba neskelbia informacijos, su kuria neprofesionalusis investuotojas gali susipažinti ir kuri yra susijusi su CFD reklama, jų platinimu ar pardavimu, nebent būtų paskelbiamas tinkamas perspėjimas apie riziką, patikslintas pagal II priede nustatytas sąlygas ir jas atitinkantis.

            3 straipsnis
            Draudimas dalyvauti veiksmuose, kuriais siekiama apeiti priemones
            Draudžiama žinant ir tyčia dalyvauti veikloje, kurios tikslas arba poveikis yra 2 straipsnyje nustatytų reikalavimų apėjimas, įskaitant CFD teikėjo pakaitinio subjekto veiklą.

            4 straipsnis
            Įsigaliojimas ir taikymas
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
            Šis sprendimas įsigalioja 2018 m. lapkričio 1 d. 3 mėnesių laikotarpiui.

            Priimta Paryžiuje 2018 m. spalio 23 d.

                  Priežiūros tarybos vardu

               Steven MAIJOOR

                  Pirmininkas

            (1)  OL L 331, 2010 12 15, p. 84.

            (2)  OL L 173, 2014 6 12, p. 84.

            (3)  OL L 87, 2017 3 31, p. 90.

            (4)  2018 m. gegužės 22 d. Europos vertybinių popierių ir rinkų institucijos sprendimas (ES) 2018/796 laikinai apriboti Sąjungoje sandorius dėl kainų skirtumo pagal Europos Parlamento ir Tarybos reglamento (ES) Nr. 600/2014 40 straipsnį (OL L 136, 2018 6 1, p. 50).

            (5)  Atsakymus pateikė 23 NKI: Finansinių paslaugų ir rinkų institucija (BE – FSMA), Čekijos nacionalinis bankas (CZ – CNB), Finanstilsynet (DK-Finanstilsynet), Bundesanstalt für Finanzdienstleistungsaufsicht (DE – BaFin), Airijos Centrinis Bankas (IE – CBI), Ελληνική Επιτροπή Κεφαλαιαγοράς (EL-HCMC), Comisión Nacional del Mercado de Valores (ES – CNMV), Autorité des Marchés Financiers (FR – AMF), Commissione Nazionale per le Società e la Borsa (IT – Consob), Cyprus Securities and Exchange Commission (CY-CySEC), Finanšu un kapitāla tirgus komisija (LV - FKTK), Commission de Surveillance du Secteur Financier (LU – CSSF), Magyar Nemzeti Bank (HU – MNB), Maltos finansinių paslaugų institucija (MT – MFSA), Autoriteit Financiële Markten (NL-AFM), Finansinės rinkos institucija (AT – FMA), Komisja Nadzoru Finansowego (PL – KNF), Comissão do Mercado de Valores Mobiliários (PT – CMVM), Rumunijos finansinės priežiūros institucija (RO – FSA), Agencija za trg vrednostnih papirjev (SI – ATVP), Suomijos finansinės priežiūros institucija (FI – FSA), Finansinio elgesio priežiūros institucija (UK – FCA), Fjármálaeftirlitið (IS – FME).

            (6)  Pavyzdžiui, bitkoinų kainos procentinis pokytis nuo 2017 m. liepos 31 d. iki 2017 m. rugpjūčio 31 d. buvo + 65,8 %, palyginti su – 9,3 % per tą patį 2018 m. laikotarpį (informacija pateikiama svetainėje Coindesk.com, https://www.coindesk.com/).

            (7)  Taip pat ir dėl to, kad neprofesionalūs klientai jų prašymu buvo pripažinti profesionaliaisiais, o kai kurie aktyvūs neprofesionalūs klientai savo sąskaitas galėjo perkelti į trečiųjų šalių finansines paslaugas teikiančias institucijas.

            (8)  2018 m. rugpjūčio mėn. buvo taikoma apsauga nuo neigiamo balanso. Tačiau dėl rinkų skirtumų kliento sąskaita iš pradžių gali būti uždaryta esant kainai, dėl kurios atsiranda neigiamas kapitalas, o tada vėl papildoma produkto teikėjo, kad kapitalas vėl būtų nulinis ir nebūtų nusižengta apsaugos nuo neigiamo balanso reikalavimui. Tokią sistemą taikė ir tie paslaugų teikėjai, kurie apsaugą nuo neigiamo balanso siūlė 2017 m. rugpjūčio mėn.

            (9)  2014 m. gegužės 15 d. Europos Parlamento ir Tarybos direktyvos 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES, II priedo II skirsnis (OL L 173, 2014 6 12, p. 349). Taip pat žr. ESMA klausimų ir atsakymų apie FPRD II ir FPRR investuotojų apsaugą ir tarpininkus (ESMA35–43–349) 11 skirsnį, kuriame ESMA nustatė veiklos rūšis, kurių investicinės įmonės neturėtų imtis pagal teisinius reikalavimus priskirdamos klientus profesionalių klientų kategorijai jų pačių prašymu. Paskutinį kartą 11 skirsnis atnaujintas 2018 m. gegužės 25 d.

            (10)  2018 m. birželio 4 d. vienos EEE nare esančios ELPA valstybės kompetentinga institucija NO-Finanstilsynet patvirtino nacionalines produktų intervencijos priemones, kurių sąlygos ir taikymo datos atitinka ESMA priemonių.

            (11)  2007 m. spalio 22 d. Tarybos reglamentas (EB) Nr. 1234/2007, nustatantis bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (OL L 299, 2007 11 16, p. 1).

            I PRIEDAS

               PIRMINĖS GARANTINĖS ĮMOKOS PROCENTINIS DYDIS PAGAL PAGRINDINIŲ FINANSINIŲ PRIEMONIŲ RŪŠIS

                        a)

                        3,33 % nominaliosios CFD vertės, kai pagrindinės priemonės valiutų pora yra dvi iš toliau išvardytų valiutų: JAV doleris, euras, Japonijos jena, svaras sterlingų, Kanados doleris arba Šveicarijos frankas;

                        b)

                        5 % nominaliosios CFD vertės, kai pagrindinės priemonės indeksas, valiutų pora arba biržos prekė yra:

                                    i)

                                    bet kuris iš toliau išvardytų akcijų indeksų: Financial Times Stock Exchange 100 (FTSE 100); Cotation Assistée en Continu 40 (CAC 40); Deutsche Bourse AG German Stock Index 30 (DAX30); Dow Jones Industrial Average (DJIA); Standard & Poors 500 (S&P 500); NASDAQ Composite Index (NASDAQ), NASDAQ 100 Index (NASDAQ 100); Nikkei Index (Nikkei 225); Standard & Poors/Australian Securities Exchange 200 (ASX 200); EURO STOXX 50 Index (EURO STOXX 50);

                                    ii)

                                    valiutos pora, į kurią įtraukta bent viena valiuta, kuri nėra nurodyta a punkte esančiame sąraše; arba

                                    iii)

                                    auksas;

                        c)

                        10 % nominaliosios CFD vertės, kai pagrindinės priemonės biržos prekė arba akcijų indeksas yra biržos prekė arba akcijų indeksas, kurie nėra įtraukti į b punkte pateiktą sąrašą;

                        d)

                        50 % nominaliosios CFD vertės, kai pagrindinė priemonė yra virtualioji valiuta; arba

                        e)

                        20 % nominaliosios CFD vertės, kai pagrindinė priemonė yra:

                                    i)

                                    akcija arba

                                    ii)

                                    priemonė, kuri nėra įtraukta į šiame priede pateiktą sąrašą.

            II PRIEDAS

               PERSPĖJIMAI APIE RIZIKĄ

            A SKIRSNIS

               Perspėjimų apie riziką sąlygos

                        1.

                        Perspėjimas apie riziką pateikiamas taip, kad jis būtų gerai matomas, jo šriftas yra bent tokio pat dydžio, kaip pagrindinio pranešimo šriftas, ir jis yra ta pačia kalba, kaip pranešimas arba skelbiama informacija.

                        2.

                        Jeigu pranešimas arba skelbiama informacija pateikiama patvariojoje laikmenoje arba interneto svetainėje, perspėjimas apie riziką pateikiamas B skirsnyje nurodytu formatu.

                        3.

                        Jeigu pranešimas arba paskelbta informacija pateikiama ne fizinėje medijoje arba ne interneto svetainėje, įspėjimas apie riziką pateikiamas C skirsnyje nurodytu formatu.

                        4.

                        Nukrypstant nuo 2 ir 3 dalių, jei B arba C skirsnyje nurodytu formatu pateiktame įspėjime apie riziką nurodytas simbolių skaičius viršija trečiosios šalies rinkodaros paslaugų teikėjo standartinį leidžiamą simbolių skaičių, įspėjimas apie riziką gali būti pateikiamas D skirsnyje nurodytu formatu.

                        5.

                        Jei įspėjimas apie riziką pateikiamas D skirsnyje nurodytu formatu, pranešime arba skelbiamoje informacijoje taip pat pateikiama tiesioginė nuoroda į sandorių dėl kainų skirtumo teikėjo interneto svetainę, kurioje įspėjimas apie riziką pateikiamas B skirsnyje nurodytu formatu.

                        6.

                        Perspėjimo apie riziką tekste nurodomas aktualus su konkrečiu teikėju susijęs nuostolių procentinis dydis, atspindintis procentą CFD teikėjo atidarytų neprofesionaliųjų investuotojų CFD prekybos sąskaitų, kurios prarado pinigus. Nuostolių procentinis dydis apskaičiuojamas už pastaruosius 12 mėnesių (toliau – 12 mėnesių skaičiavimo laikotarpis) ir yra tikslinamas kas tris mėnesius. Nuostolių procentinis dydis skaičiuojamas pagal šias taisykles:

                                    a.

                                    tam tikro neprofesionaliojo investuotojo CFD prekybos sąskaita laikoma praradusia pinigus, jeigu viso realizuoto ir nerealizuoto su CFD prekybos sąskaita susietų CFD grynojo pelno suma per 12 mėnesių skaičiavimo laikotarpį yra neigiama;

                                    b.

                                    į skaičiavimą įtraukiamos visos sąnaudos, susijusios su CFD, susietais su CFD prekybos sąskaita, įskaitant visus mokesčius, rinkliavas ir komisinius mokesčius;

                                    c.

                                    apskaičiuojant neatsižvelgiama į šias sumas:

                                                i.

                                                bet kokias CFD prekybos sąskaitas, kuriose per skaičiavimo laikotarpį nėra jokių su jomis susietų aktyvių CFD;

                                                ii.

                                                bet kokį pelną arba nuostolį, susijusius su produktais, kurie nėra su CFD prekybos sąskaita susieti CFD;

                                                iii.

                                                bet kokius indėlius arba iš CFD prekybos sąskaitas išimtas lėšas;

                        7.

                        Nukrypstant nuo 2–6 dalių, jeigu per pastarųjų 12 mėnesių skaičiavimo laikotarpį sandorių dėl kainų skirtumo teikėjas nepasiūlė atviro sandorio dėl kainų skirtumo, susieto su neprofesionalaus kliento sandorio dėl kainų skirtumo prekybos sąskaita, minėtasis sandorio dėl kainų skirtumo teikėjas standartinį įspėjimą apie riziką skelbia atitinkamai E–G skirsniuose nurodytu formatu.

                  B SKIRSNIS

               Su konkrečiu teikėju susijęs perspėjimas apie riziką patvariojoje laikmenoje ir interneto svetainėje

                        CFD yra sudėtingos priemonės, dėl kurių kyla didelė rizika greitai prarasti pinigus taikant finansinį svertą.

                           [įrašyti su konkrečiu teikėju susijusį procentinį dydį] proc. neprofesionaliųjų investuotojų sąskaitų prarandami pinigai prekiaujant CFD su šiuo teikėju.

                        Turėtumėte pagalvoti, ar suprantate, kaip veikia CFD ir ar galite sau leisti prisiimti didelę riziką prarasti savo pinigus.

                  C SKIRSNIS

               Sutrumpintas su konkrečiu teikėju susijęs perspėjimas apie riziką

                           [įrašyti su konkrečiu teikėju susijusį procentinį dydį] proc. neprofesionaliųjų investuotojų sąskaitų prarandami pinigai prekiaujant CFD su šiuo teikėju.

                        Turėtumėte pagalvoti, ar galite sau leisti prisiimti didelę riziką prarasti savo pinigus.

                  D SKIRSNIS

               Įspėjimas apie konkretaus teikėjo nustatytą sumažintą simbolių skaičių

               [Įrašyti teikėjo procentinę dalį] neprofesionalių klientų nuostolingų sandorių dėl kainų skirtumo sąskaitų procentinė dalis.

            E SKIRSNIS

               Standartinis perspėjimas apie riziką patvariojoje laikmenoje ir interneto svetainėje

                        CFD yra sudėtingos priemonės, dėl kurių kyla didelė rizika greitai prarasti pinigus taikant finansinį svertą.

                           74–89 % neprofesionaliųjų investuotojų sąskaitų praranda pinigus prekiaujant CFD.

                        Turėtumėte pagalvoti, ar suprantate, kaip veikia CFD ir ar galite sau leisti prisiimti didelę riziką prarasti savo pinigus.

                  F SKIRSNIS

               Sutrumpintas standartinis perspėjimas apie riziką

                           74–89 % neprofesionaliųjų investuotojų sąskaitų praranda pinigus prekiaujant CFD.

                        Turėtumėte pagalvoti, ar galite sau leisti prisiimti didelę riziką prarasti savo pinigus.

                  G SKIRSNIS

               Standartinis įspėjimas apie sumažintą simbolių skaičių

               74–89 % neprofesionalių klientų sandorių dėl kainų skirtumo sąskaitų yra nuostolingos.


title: 2018 m. spalio 31 d. Tarybos sprendimas (ES) 2018/1651 dėl valstybių narių Europos plėtros fondui mokėtinų finansinių įnašų, įskaitant 2018 m. trečiąją įnašo dalį

text:
6.11.2018

                  LT

                  Europos Sąjungos oficialusis leidinys

                  L 275/14

         TARYBOS SPRENDIMAS (ES) 2018/1651
         2018 m. spalio 31 d.
         dėl valstybių narių Europos plėtros fondui mokėtinų finansinių įnašų, įskaitant 2018 m. trečiąją įnašo dalį
         EUROPOS SĄJUNGOS TARYBA,
         atsižvelgdama į Europos Sąjungos sutartį ir Sutartį dėl Europos Sąjungos veikimo,
         atsižvelgdama į Taryboje posėdžiavusių Europos Sąjungos valstybių narių Vyriausybių atstovų vidaus susitarimą dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis (1) (toliau – Vidaus susitarimas), ypač į jo 7 straipsnio 2 dalį,
         atsižvelgdama į 2015 m. kovo 2 d. Tarybos reglamentą (ES) 2015/323 dėl 11-ajam Europos plėtros fondui taikomo finansinio reglamento (toliau – 11-ajam EPF taikomas finansinis reglamentas) (2), ypač į jo 21 straipsnio 5 dalį,
         atsižvelgdama į Europos Komisijos pasiūlymą,
         kadangi:

                     (1)

                     pagal 11-ajam EPF taikomo finansinio reglamento 21 straipsnio 5 dalyje nustatytą tvarką Komisija iki 2018 m. spalio 10 d. turi pateikti pasiūlymą, kuriame nurodoma a) trečiosios 2018 m. įnašo dalies suma ir b) patikslinta metinė 2018 m. įnašo suma, jei suma neatitinka realių poreikių;

                     (2)

                     pagal 11-ajam EPF taikomo finansinio reglamento 52 straipsnį Europos investicijų bankas (EIB) atsiuntė Komisijai atnaujintas jos valdomų priemonių įsipareigojimų ir mokėjimų sąmatas;

                     (3)

                     11-ajam EPF taikomo finansinio reglamento 22 straipsnio 1 dalyje nustatyta, kad kvietimuose sumokėti įnašus pirmiausia panaudojamos sumos, nustatytos ankstesniems Europos plėtros fondams (EPF). Todėl turėtų būti paskelbtas Komisijos teikiamas kvietimas skirti lėšų pagal 11-ąjį EPF;

                     (4)

                     2018 m. liepos 9 d. Taryba priėmė Sprendimą (ES) 2018/965 (3), kuriuo nustatomos valstybių narių Komisijai ir EIB mokėtinos 2018 m. EPF metinių įnašų sumos yra atitinkamai 4 250 000 000 EUR ir 250 000 000 EUR,

               PRIĖMĖ ŠĮ SPRENDIMĄ:

            1 straipsnis
            Kiekvienos valstybės narės Komisijai ir EIB mokėtinos EPF 2018 m. trečiosios įnašų dalys pateikiamos priede nustatytoje lentelėje.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. spalio 31 d.

                  Tarybos vardu

                  Pirmininkė

               J. BOGNER-STRAUSS

            (1)  OL L 210, 2013 8 6, p. 1.

            (2)  OL L 58, 2015 3 3, p. 17.

            (3)  2018 m. liepos 6 d. Tarybos sprendimas (ES) 2018/965 dėl valstybių narių Europos plėtros fondui mokėtinų finansinių įnašų, įskaitant 2018 m. antrąją įnašo dalį ir patikslintą metinę sumą (OL L 172, 2018 7 9, p. 4).

            PRIEDAS

                        VALSTYBĖS NARĖS

                        10-asis EPF %

                        11-asis EPF %

                        2018 m. trečioji įnašo dalis (EUR)

                        Iš viso

                        Komisija

                        EIB

                        11-asis EPF

                        10-asis EPF

                        BELGIJA

                        3,53

                        3,24927

                        29 243 430,00

                        0,00

                        29 243 430,00

                        BULGARIJA

                        0,14

                        0,21853

                        1 966 770,00

                        0,00

                        1 966 770,00

                        ČEKIJA

                        0,51

                        0,79745

                        7 177 050,00

                        0,00

                        7 177 050,00

                        DANIJA

                        2,00

                        1,98045

                        17 824 050,00

                        0,00

                        17 824 050,00

                        VOKIETIJA

                        20,50

                        20,57980

                        185 218 200,00

                        0,00

                        185 218 200,00

                        ESTIJA

                        0,05

                        0,08635

                        777 150,00

                        0,00

                        777 150,00

                        AIRIJA

                        0,91

                        0,94006

                        8 460 540,00

                        0,00

                        8 460 540,00

                        GRAIKIJA

                        1,47

                        1,50735

                        13 566 150,00

                        0,00

                        13 566 150,00

                        ISPANIJA

                        7,85

                        7,93248

                        71 392 320,00

                        0,00

                        71 392 320,00

                        PRANCŪZIJA

                        19,55

                        17,81269

                        160 314 210,00

                        0,00

                        160 314 210,00

                        KROATIJA

                        0,00

                        0,22518

                        2 026 620,00

                        0,00

                        2 026 620,00

                        ITALIJA

                        12,86

                        12,53009

                        112 770 810,00

                        0,00

                        112 770 810,00

                        KIPRAS

                        0,09

                        0,11162

                        1 004 580,00

                        0,00

                        1 004 580,00

                        LATVIJA

                        0,07

                        0,11612

                        1 045 080,00

                        0,00

                        1 045 080,00

                        LIETUVA

                        0,12

                        0,18077

                        1 626 930,00

                        0,00

                        1 626 930,00

                        LIUKSEMBURGAS

                        0,27

                        0,25509

                        2 295 810,00

                        0,00

                        2 295 810,00

                        VENGRIJA

                        0,55

                        0,61456

                        5 531 040,00

                        0,00

                        5 531 040,00

                        MALTA

                        0,03

                        0,03801

                        342 090,00

                        0,00

                        342 090,00

                        NYDERLANDAI

                        4,85

                        4,77678

                        42 991 020,00

                        0,00

                        42 991 020,00

                        AUSTRIJA

                        2,41

                        2,39757

                        21 578 130,00

                        0,00

                        21 578 130,00

                        LENKIJA

                        1,30

                        2,00734

                        18 066 060,00

                        0,00

                        18 066 060,00

                        PORTUGALIJA

                        1,15

                        1,19679

                        10 771 110,00

                        0,00

                        10 771 110,00

                        RUMUNIJA

                        0,37

                        0,71815

                        6 463 350,00

                        0,00

                        6 463 350,00

                        SLOVĖNIJA

                        0,18

                        0,22452

                        2 020 680,00

                        0,00

                        2 020 680,00

                        SLOVAKIJA

                        0,21

                        0,37616

                        3 385 440,00

                        0,00

                        3 385 440,00

                        SUOMIJA

                        1,47

                        1,50909

                        13 581 810,00

                        0,00

                        13 581 810,00

                        ŠVEDIJA

                        2,74

                        2,93911

                        26 451 990,00

                        0,00

                        26 451 990,00

                        JUNGTINĖ KARALYSTĖ

                        14,82

                        14,67862

                        132 107 580,00

                        0,00

                        132 107 580,00

                        IŠ VISO ES 28

                        100,00

                        100,00

                        900 000 000,00

                        0,00

                        900 000 000,00


title: 2018 m. lapkričio 19 d. Tarybos sprendimas (BUSP) 2018/1797, kuriuo iš dalies pakeičiamas ir atnaujinamas Sprendimas (BUSP) 2018/340, kuriuo sudaromas projektų, kurie turės būti parengti pagal PESCO sistemą, sąrašas

text:
21.11.2018

                  LT

                  Europos Sąjungos oficialusis leidinys

                  L 294/18

         TARYBOS SPRENDIMAS (BUSP) 2018/1797
         2018 m. lapkričio 19 d.
         kuriuo iš dalies pakeičiamas ir atnaujinamas Sprendimas (BUSP) 2018/340, kuriuo sudaromas projektų, kurie turės būti parengti pagal PESCO sistemą, sąrašas
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 46 straipsnio 6 dalį,
         atsižvelgdama į 2017 m. gruodžio 11 d. Tarybos sprendimą (BUSP) 2017/2315, kuriuo nustatomas nuolatinis struktūrizuotas bendradarbiavimas (PESCO) ir nustatomas dalyvaujančių valstybių narių sąrašas (1),
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2017 m. gruodžio 11 d. Taryba priėmė sprendimą (BUSP) 2017/2315;

                     (2)

                     Sprendimo (BUSP) 2017/2315 4 straipsnio 2 dalies e punkte nustatyta, kad Taryba turi sudaryti projektų, kurie turės būti parengti pagal nuolatinį struktūrizuotą bendradarbiavimą (PESCO), sąrašą, kuriuose atsispindėtų parama pajėgumų plėtojimui ir didelės paramos teikimas atsižvelgiant į priemones ir pajėgumus bendros saugumo ir gynybos politikos (BSGP) operacijoms ir misijoms;

                     (3)

                     2018 m. kovo 6 d. Taryba priėmė Sprendimą (BUSP) 2018/340, kuriuo sudaromas projektų, kurie turės būti parengti pagal PESCO sistemą, sąrašas (2);

                     (4)

                     2018 m. kovo 6 d. Taryba priėmė Rekomendaciją dėl PESCO įgyvendinimo veiksmų gairių (3) (toliau – Rekomendacija);

                     (5)

                     Rekomendacijos 9 punkte buvo nurodyta, kad ne vėliau kaip 2018 m. lapkričio mėn. Taryba turėtų PESCO projektų sąrašą atnaujinti, kad būtų įtrauktas kitas projektų rinkinys pagal procedūrą, nustatytą Sprendimo (BUSP) 2017/2315 5 straipsnyje, kuriame visų pirma nustatyta, kad remdamasis PESCO sekretoriato pateiktais įvertinimais, atliktais po to, kai Europos Sąjungos karinis komitetas (ESKK) pateikia karines rekomendacijas, Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis) gali pateikti rekomendaciją, kad Taryba galėtų priimti sprendimą dėl PESCO projektų nustatymo ir vertinimo;

                     (6)

                     2018 m. birželio 25 d. Taryba priėmė sprendimą (BUSP) 2018/909, kuriuo nustatomas bendras PESCO projektų valdymo taisyklių rinkinys (4).

                     (7)

                     2018 m. spalio 11 d. vyriausiasis įgaliotinis pateikė rekomendaciją Tarybai dėl pagal PESCO sistemą pateiktų projektų pasiūlymų nustatymo ir vertinimo;

                     (8)

                     2018 m. lapkričio 13 d. Politinis ir saugumo komitetas pritarė rekomendacijoms, išdėstytoms ESKK karinėse rekomendacijose dėl vyriausiojo įgaliotinio rekomendacijos dėl pagal PESCO sistemą pateiktų projektų pasiūlymų nustatymo ir vertinimo;

                     (9)

                     todėl Taryba turėtų atnaujinti ir iš dalies pakeisti Sprendimą (BUSP) 2018/340,

               PRIĖMĖ ŠĮ SPRENDIMĄ:

            1 straipsnis
            Sprendimas (BUSP) 2018/340 iš dalies keičiamas taip:

                        1.

                        1 straipsnyje pateiktas sąrašas papildomas šiais projektais:

                                    „18.

                                    Sraigtasparnių mokymai aukštos temperatūros ir didelio aukščio sąlygomis (H3 mokymai)

                                    19.

                                    Bendroji ES žvalgybos mokykla

                                    20.

                                    ES bandymų ir vertinimo centrai

                                    21.

                                    Integruota be operatoriaus veikianti antžeminė sistema (UGS)

                                    22.

                                    ES užhorizontinės (BLOS) sausumos mūšio lauko raketinės sistemos

                                    23.

                                    Dislokuojamų modulinių povandeninių intervencinių pajėgumų rinkinys (DIVEPACK)

                                    24.

                                    Europos vidutinio skrydžio aukščio ir didelio nuotolio nuotoliniu būdu valdomų orlaivių sistema – Europos MALE RPAS (Eurodrone)

                                    25.

                                    Europos atakos sraigtasparniai TIGER Mark III

                                    26.

                                    Kovos su bepilotėmis orlaivių sistemomis priemonės (C-UAS)

                                    27.

                                    Europos aukštųjų atmosferos sluoksnių dirižablių platforma (EHAAP). Nuolatiniai žvalgybos, stebėjimo ir išžvalgymo (ISR) pajėgumai

                                    28.

                                    Viena dislokuojamų specialiųjų operacijų pajėgų (SOF) taktinio vadovavimo ir kontrolės (C2) vadavietė (CP) mažos apimties jungtinėms operacijoms (SJO) – (SOCC) skirta SJO

                                    29.

                                    Elektroninių kariavimo pajėgumų ir sąveikumo programa būsimam bendradarbiavimui bendros žvalgybos, stebėjimo ir išžvalgymo (JISR) srityje

                                    30.

                                    Cheminis, biologinis, radiacinis ir branduolinis (CBRN) stebėjimas kaip paslauga (CBRN SaaS)

                                    31.

                                    Bendras bazavimasis

                                    32.

                                    Geometeorologinis ir okeanografinis (GeoMETOC) paramos koordinavimo elementas (GMSCE)

                                    33.

                                    ES radionavigacinis sprendimas (EURAS)

                                    34.

                                    Europos karinis stebėjimo tinklas informuotumui apie padėtį kosmose (EU-SSA-N)“.

                        2.

                        2 straipsnis pakeičiamas taip:

                           „2 straipsnis
                           Kiekvieno atskiro projekto narių sąrašas pateikiamas I priede.“

                        3.

                        Įterpiamas šis straipsnis:

                           „2a straipsnis
                           Informavimo tikslais suvestinis atnaujintas kiekvieno atskiro projekto narių sąrašas pateikiamas II priede.“

                        4.

                        Priedas yra iš dalies pakeičiamas taip:

                                    „a)

                                    jis įvardinamas kaip „I priedas“;

                                    b)

                                    šio sprendimo I priedo įrašai pridedami prie lentelės.“

                        5.

                        Šio sprendimo II priede esantis tekstas yra pridedamas kaip II priedas.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. lapkričio 19 d.

                  Tarybos vardu

                  Pirmininkė

               F. MOGHERINI

            (1)  OL L 331, 2017 12 14, p. 57.

            (2)  OL L 65, 2018 3 8, p. 24.

            (3)  OL C 88, 2018 3 8, p. 1.

            (4)  OL L 161, 2018 6 26, p. 37.

            I PRIEDAS

                           Projektas

                           Projekto nariai

                                       „18.

                                       Sraigtasparnių mokymai aukštos temperatūros ir didelio aukščio sąlygomis (H3 mokymai)

                           Graikija, Italija, Rumunija

                                       19.

                                       Bendroji ES žvalgybos mokykla

                           Graikija, Kipras

                                       20.

                                       ES bandymų ir vertinimo centrai

                           Prancūzija, Švedija, Ispanija, Slovakija

                                       21.

                                       Integruota be operatoriaus veikianti antžeminė sistema (UGS)

                           Estija, Belgija, Čekija, Ispanija, Prancūzija, Latvija, Vengrija, Nyderlandai, Lenkija, Suomija

                                       22.

                                       ES užhorizontinės (BLOS) sausumos mūšio lauko raketinės sistemos

                           Prancūzija, Belgija, Kipras

                                       23.

                                       Dislokuojamų modulinių povandeninių intervencinių pajėgumų rinkinys (DIVEPACK)

                           Bulgarija, Graikija, Prancūzija

                                       24.

                                       Europos vidutinio skrydžio aukščio ir didelio nuotolio nuotoliniu būdu valdomų orlaivių sistema – Europos MALE RPAS (Eurodrone)

                           Vokietija, Čekija, Ispanija, Prancūzija, Italija

                                       25.

                                       Europos atakos sraigtasparniai TIGER Mark III

                           Prancūzija, Vokietija, Ispanija

                                       26.

                                       Kovos su bepilotėmis orlaivių sistemomis priemonės (C-UAS)

                           Italija, Čekija

                                       27.

                                       Europos aukštųjų atmosferos sluoksnių dirižablių platforma (EHAAP). Nuolatiniai žvalgybos, stebėjimo ir išžvalgymo (ISR) pajėgumai

                           Italija, Prancūzija

                                       28.

                                       Viena dislokuojamų specialiųjų operacijų pajėgų (SOF) taktinio vadovavimo ir kontrolės (C2) vadavietė (CP) mažos apimties jungtinėms operacijoms (SJO) – (SOCC) skirta SJO

                           Graikija, Kipras

                                       29.

                                       Elektroninių kariavimo pajėgumų ir sąveikumo programa būsimam bendradarbiavimui bendros žvalgybos, stebėjimo ir išžvalgymo (JISR) srityje

                           Čekija, Vokietija

                                       30.

                                       Cheminis, biologinis, radiacinis ir branduolinis (CBRN) stebėjimas kaip paslauga (CBRN SaaS)

                           Austrija, Prancūzija, Kroatija, Vengrija, Slovėnija

                                       31.

                                       Bendras bazavimasis

                           Prancūzija, Belgija, Čekija, Vokietija, Ispanija, Nyderlandai

                                       32.

                                       Geometeorologinis ir okeanografinis „GeoMETOC“ paramos koordinavimo elementas (GMSCE)

                           Vokietija, Graikija, Prancūzija, Rumunija

                                       33.

                                       ES radionavigacinis sprendimas (EURAS)

                           Prancūzija, Belgija, Vokietija, Ispanija, Italija

                                       34.

                                       Europos karinis stebėjimo tinklas informuotumui apie padėtį kosmose (EU-SSA-N)

                           Italija, Prancūzija“

            II PRIEDAS
            „

                     II PRIEDAS

                        SUVESTINIS ATNAUJINTAS KIEKVIENO ATSKIRO PROJEKTO NARIŲ SĄRAŠAS

                                 Projektas

                                 Projekto nariai

                                             1.

                                             Europos medicininės paramos vadavietė

                                 Vokietija, Čekija, Ispanija, Prancūzija, Italija, Nyderlandai, Rumunija, Slovakija, Švedija

                                             2.

                                             Europos apsaugotas programine įranga valdomas radijo ryšys (ESSOR)

                                 Prancūzija, Belgija, Vokietija, Ispanija, Italija, Nyderlandai, Lenkija, Portugalija, Suomija

                                             3.

                                             Logistikos centrų tinklas Europoje ir parama operacijoms

                                 Vokietija, Belgija, Bulgarija, Graikija, Ispanija, Prancūzija, Kroatija, Italija, Kipras, Vengrija, Nyderlandai, Lenkija, Slovėnija, Slovakija

                                             4.

                                             Karinis mobilumas

                                 Nyderlandai, Belgija, Bulgarija, Čekija, Vokietija, Estija, Graikija, Ispanija, Prancūzija, Kroatija, Italija, Kipras, Latvija, Lietuva, Liuksemburgas, Vengrija, Austrija, Lenkija, Portugalija, Rumunija, Slovėnija, Slovakija, Suomija, Švedija

                                             5.

                                             Europos Sąjungos mokymo misijų kompetencijos centras (ES TMCC)

                                 Vokietija, Belgija, Čekija, Airija, Ispanija, Prancūzija, Italija, Liuksemburgas, Nyderlandai, Portugalija, Austrija, Rumunija, Švedija

                                             6.

                                             Europos kariuomenėms skirtas Europos mokymo atestavimo centras

                                 Italija, Graikija

                                             7.

                                             Energijos tiekimo funkcija (EOF)

                                 Prancūzija, Belgija, Ispanija, Italija

                                             8.

                                             Dislokuojami kariniai pagalbos nelaimės atveju pajėgumai

                                 Italija, Graikija, Ispanija, Kroatija, Austrija

                                             9.

                                             Jūrų (pusiau) autonominės apsaugos nuo minų sistemos (MAS MCM)

                                 Belgija, Graikija, Latvija, Nyderlandai, Lenkija, Portugalija, Rumunija

                                             10.

                                             Uostų ir jūrų stebėjimas ir apsauga (HARMSPRO)

                                 Italija, Graikija, Lenkija, Portugalija

                                             11.

                                             Jūrų stebėjimo modernizavimas

                                 Graikija, Bulgarija, Airija, Ispanija, Kroatija, Italija, Kipras

                                             12.

                                             Dalijimosi informacija apie reagavimą į kibernetines grėsmes ir incidentus platforma

                                 Graikija, Ispanija, Italija, Kipras, Vengrija, Austrija, Portugalija

                                             13.

                                             Greitojo reagavimo į kibernetinius incidentus komandos ir savitarpio pagalba kibernetinio saugumo srityje

                                 Lietuva, Estija, Ispanija, Prancūzija, Kroatija, Nyderlandai, Lenkija, Rumunija, Suomija

                                             14.

                                             Strateginio vadovavimo ir kontrolės (C2) sistema, skirta BSGP misijoms ir operacijoms

                                 Ispanija, Prancūzija, Vokietija, Italija, Portugalija

                                             15.

                                             Šarvuotos pėstininkų kovos mašinos / Amfibinės puolamosios mašinos / Lengvieji šarvuočiai

                                 Italija, Graikija, Slovakija

                                             16.

                                             Netiesioginė artilerijos parama („EuroArtillery“)

                                 Slovakija, Italija

                                             17.

                                             EUFOR reagavimo į krizes operacijų centras (EUFOR CROC)

                                 Vokietija, Ispanija, Prancūzija, Italija, Kipras

                                             18.

                                             Sraigtasparnių mokymai aukštos temperatūros ir didelio aukščio sąlygomis (H3 mokymai)

                                 Graikija, Italija, Rumunija

                                             19.

                                             Bendroji ES žvalgybos mokykla

                                 Graikija, Kipras

                                             20.

                                             ES bandymų ir vertinimo centrai

                                 Prancūzija, Švedija, Ispanija, Slovakija

                                             21.

                                             Integruota be operatoriaus veikianti antžeminė sistema (UGS)

                                 Estija, Belgija, Čekija, Ispanija, Prancūzija, Latvija, Vengrija, Nyderlandai, Lenkija, Suomija

                                             22.

                                             ES užhorizontinės (BLOS) sausumos mūšio lauko raketinės sistemos

                                 Prancūzija, Belgija, Kipras

                                             23.

                                             Dislokuojamų modulinių povandeninių intervencinių pajėgumų rinkinys (DIVEPACK)

                                 Bulgarija, Graikija, Prancūzija

                                             24.

                                             Europos vidutinio skrydžio aukščio ir didelio nuotolio nuotoliniu būdu valdomų orlaivių sistema – Europos MALE RPAS (Eurodrone)

                                 Vokietija, Čekija, Ispanija, Prancūzija, Italija

                                             25.

                                             Europos atakos sraigtasparniai TIGER Mark III

                                 Prancūzija, Vokietija, Ispanija

                                             26.

                                             Kovos su bepilotėmis orlaivių sistemomis priemonės (C-UAS)

                                 Italija, Čekija

                                             27.

                                             Europos aukštųjų atmosferos sluoksnių dirižablių platforma (EHAAP). Nuolatiniai žvalgybos, stebėjimo ir išžvalgymo (ISR) pajėgumai

                                 Italija, Prancūzija

                                             28.

                                             Viena dislokuojamų specialiųjų operacijų pajėgų (SOF) taktinio vadovavimo ir kontrolės (C2) vadavietė (CP) mažos apimties jungtinėms operacijoms (SJO) – (SOCC) skirta SJO

                                 Graikija, Kipras

                                             29.

                                             Elektroninių kariavimo pajėgumų ir sąveikumo programa būsimam bendradarbiavimui bendros žvalgybos, stebėjimo ir išžvalgymo (JISR) srityje

                                 Čekija, Vokietija

                                             30.

                                             Cheminis, biologinis, radiacinis ir branduolinis (CBRN) stebėjimas kaip paslauga (CBRN SaaS)

                                 Austrija, Prancūzija, Kroatija, Vengrija, Slovėnija

                                             31.

                                             Bendras bazavimasis

                                 Prancūzija, Belgija, Čekija, Vokietija, Ispanija, Nyderlandai

                                             32.

                                             Geometeorologinis ir okeanografinis „GeoMETOC“ paramos koordinavimo elementas (GMSCE)

                                 Vokietija, Graikija, Prancūzija, Rumunija

                                             33.

                                             ES radionavigacinis sprendimas (EURAS)

                                 Prancūzija, Belgija, Vokietija, Ispanija, Italija

                                             34.

                                             Europos karinis stebėjimo tinklas informuotumui apie padėtį kosmose (EU-SSA-N)

                                 Italija, Prancūzija

               “


title: 2018 m. lapkričio 19 d. Tarybos sprendimas, kuriuo skiriami Darbuotojų judėjimo laisvės patariamojo komiteto Italijai atstovaujantys nariai ir pakaitiniai nariai

text:
21.11.2018

                  LT

                  Europos Sąjungos oficialusis leidinys

                  C 421/7

         TARYBOS SPRENDIMAS
         2018 m. lapkričio 19 d.
         kuriuo skiriami Darbuotojų judėjimo laisvės patariamojo komiteto Italijai atstovaujantys nariai ir pakaitiniai nariai
         (2018/C 421/02)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. balandžio 5 d. Tarybos reglamentą (ES) Nr. 492/2011 dėl laisvo darbuotojų judėjimo Sąjungoje (1), ypač į jo 23 ir 24 straipsnius,
         atsižvelgdama į Tarybai valstybių narių Vyriausybių pateiktus kandidatų sąrašus,
         kadangi:

                     (1)

                     2018 m. rugsėjo 28 d. sprendimu (2) Taryba paskyrė Darbuotojų judėjimo laisvės patariamojo komiteto narius ir pakaitinius narius laikotarpiui nuo 2018 m. rugsėjo 25 d. iki 2020 m. rugsėjo 24 d.;

                     (2)

                     Italijos Vyriausybė pateikė kandidatūras kelioms vietoms užimti,

               PRIĖMĖ ŠĮ SPRENDIMĄ:

            1 straipsnis
            Darbuotojų judėjimo laisvės patariamojo komiteto nariais ir pakaitiniais nariais laikotarpiui iki 2020 m. rugsėjo 24 d. skiriami:
            I.   PROFESINIŲ SĄJUNGŲ ATSTOVAI

                        Šalis

                        Nariai

                        Pakaitiniai nariai

                        Italija

                        Ilaria Arianna FONTANIN
                        Giuseppe CASUCCI

                        Emanuele GALOSSI

            II.   DARBDAVIŲ ASOCIACIJŲ ATSTOVAI

                        Šalis

                        Nariai

                        Pakaitiniai nariai

                        Italija

                        Paola ASTORRI
                        Serena FACELLO

                        Fabio ANTONILLI

            2 straipsnis
            Narius ir pakaitinius narius, kurių kandidatūros dar nebuvo pateiktos, Taryba paskirs vėliau.

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. lapkričio 19 d.

                  Tarybos vardu

                  Pirmininkė

               E. KÖSTINGER

            (1)  OL L 141, 2011 5 27, p. 1.

            (2)  2018 m. rugsėjo 28 d. Tarybos sprendimas, kuriuo skiriami Darbuotojų judėjimo laisvės patariamojo komiteto nariai ir pakaitiniai nariai (OL C 366, 2018 10 10, p. 3).


title: 2018 m. gruodžio 18 d. Politinio ir saugumo komiteto sprendimas (BUSP) 2018/2062, kuriuo pratęsiamas Europos Sąjungos pajėgumų stiprinimo Somalyje misijos (EUCAP Somalia) vadovo įgaliojimų terminas (EUCAP Somalia/1/2018)

text:
27.12.2018

                  LT

                  Europos Sąjungos oficialusis leidinys

                  L 329/24

         POLITINIO IR SAUGUMO KOMITETO SPRENDIMAS (BUSP) 2018/2062
         2018 m. gruodžio 18 d.
         kuriuo pratęsiamas Europos Sąjungos pajėgumų stiprinimo Somalyje misijos (EUCAP Somalia) vadovo įgaliojimų terminas (EUCAP Somalia/1/2018)
         POLITINIS IR SAUGUMO KOMITETAS,
         atsižvelgdamas į Europos Sąjungos sutartį, ypač į jos 38 straipsnio trečią pastraipą,
         atsižvelgdamas į 2012 m. liepos 16 d. Tarybos sprendimą 2012/389/BUSP dėl Europos Sąjungos pajėgumų stiprinimo Somalyje misijos (EUCAP Somalia) (1), ypač į jo 9 straipsnio 1 dalį,
         kadangi:

                     (1)

                     remiantis Sprendimo 2012/389/BUSP 9 straipsnio 1 dalimi, pagal Sutarties 38 straipsnį Politinis ir saugumo komitetas (PSK) įgaliojamas priimti atitinkamus sprendimus, susijusius su Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR) politinės kontrolės ir strateginio vadovavimo šiai misijai vykdymu, įskaitant sprendimą skirti misijos vadovą;

                     (2)

                     2016 m. gruodžio 12 d. Tarybos sprendimu (BUSP) 2016/2240 (2) misijos EUCAP NESTOR įgaliojimų terminas pratęstas iki 2018 m. gruodžio 31 d., o misijos pavadinimas pakeistas į „EUCAP Somalia“. Šiame Tarybos sprendime formuluotė „Regioninių jūrinių pajėgumų stiprinimo Somalio pusiasalyje misija (EUCAP NESTOR)“ pakeista į „Pajėgumų stiprinimo Somalyje misija (EUCAP Somalia)“;

                     (3)

                     2018 m. gruodžio 10 d. Tarybos sprendimu (BUSP) 2018/1942 (3) misijos EUCAP Somalia įgaliojimų terminas pratęstas iki 2020 m. gruodžio 31 d.;

                     (4)

                     2016 m. liepos 26 d. PSK priėmė Sprendimą EUCAP NESTOR/1/2016 (4), kuriuo Maria-Cristina STEPANESCU skiriama EUCAP NESTOR vadove nuo 2016 m. rugsėjo 1 d. iki 2016 m. gruodžio 12 d.;

                     (5)

                     2017 m. sausio 10 d. PSK priėmė Sprendimą EUCAP Somalia/1/2017 (5), kuriuo EUCAP Somalia vadovės Maria-Cristina STEPANESCU įgaliojimų terminas pratęsiamas nuo 2016 m. gruodžio 13 d. iki 2017 m. gruodžio 12 d.;

                     (6)

                     2017 m. spalio 31 d. PSK priėmė Sprendimą EUCAP Somalia/2/2017 (6), kuriuo EUCAP Somalia vadovės Maria-Cristina STEPANESCU įgaliojimų terminas pratęsiamas nuo 2017 m. gruodžio 13 d. iki 2018 m. gruodžio 31 d.;

                     (7)

                     Sąjungos vyriausiasis įgaliotinis užsienio reikalams ir saugumo politikai pasiūlė pratęsti EUCAP Somalia vadovės Maria-Cristina STEPANESCU įgaliojimų terminą nuo 2019 m. sausio 1 d. iki 2019 m. rugpjūčio 31 d.,

               PRIĖMĖ ŠĮ SPRENDIMĄ:

            1 straipsnis
            EUCAP Somalia vadovės Maria-Cristina STEPANESCU įgaliojimų terminas pratęsiamas iki 2019 m. rugpjūčio 31 d.

            2 straipsnis
            Šis sprendimas įsigalioja 2019 m. sausio 1 d.

            Priimta Briuselyje 2018 m. gruodžio 18 d.

                  Politinio ir saugumo komiteto vardu

                  Pirmininkė

               S. FROM-EMMESBERGER

            (1)  OL L 187, 2012 7 17, p. 40.

            (2)  2016 m. gruodžio 12 d. Tarybos sprendimas (BUSP) 2016/2240, kuriuo iš dalies keičiamas Sprendimas 2012/389/BUSP dėl Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR) (OL L 337, 2016 12 13, p. 18).

            (3)  2018 m. gruodžio 10 d. Tarybos sprendimas (BUSP) 2018/1942, kuriuo iš dalies keičiamas Sprendimas 2012/389/BUSP dėl Europos Sąjungos pajėgumų stiprinimo Somalyje misijos (EUCAP Somalia) ir pratęsiamas jo galiojimas (OL L 314, 2018 12 11, p. 56).

            (4)  2016 m. liepos 26 d. Politinio ir saugumo komiteto sprendimas (BUSP) 2016/1633 dėl Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR) vadovo skyrimo (EUCAP NESTOR/1/2016) (OL L 243, 2016 9 10, p. 8).

            (5)  2017 m. sausio 10 d. Politinio ir saugumo komiteto sprendimas (BUSP) 2017/114, kuriuo pratęsiamas Europos Sąjungos pajėgumų stiprinimo Somalyje misijos vadovo įgaliojimų terminas (EUCAP Somalia/1/2017) (OL L 18, 2017 1 24, p. 49).

            (6)  2017 m. spalio 31 d. Politinio ir saugumo komiteto sprendimas (BUSP) 2017/2059, kuriuo pratęsiamas Europos Sąjungos pajėgumų stiprinimo Somalyje misijos (EUCAP Somalia) vadovo įgaliojimų terminas (EUCAP Somalia/2/2017) (OL L 294, 2017 11 11, p. 40).


title: 2018 m. gruodžio 14 d. Europos vertybinių popierių ir rinkų institucijos sprendimas (ES) 2018/2064, kuriuo atnaujinamas dvinarių pasirinkimo sandorių reklamos, platinimo ar pardavimo neprofesionaliesiems klientams laikinas draudimas

text:
27.12.2018

                  LT

                  Europos Sąjungos oficialusis leidinys

                  L 329/27

         EUROPOS VERTYBINIŲ POPIERIŲ IR RINKŲ INSTITUCIJOS SPRENDIMAS (ES) 2018/2064
         2018 m. gruodžio 14 d.
         kuriuo atnaujinamas dvinarių pasirinkimo sandorių reklamos, platinimo ar pardavimo neprofesionaliesiems klientams laikinas draudimas
         EUROPOS VERTYBINIŲ POPIERIŲ IR RINKŲ INSTITUCIJOS PRIEŽIŪROS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2010 m. lapkričio 24 d. Europos Parlamento ir Tarybos reglamentą (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (1), ypač jo 9 straipsnio 5 dalį, 43 straipsnio 2 dalį ir 44 straipsnio 1 dalį,
         atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (2), ypač jo 40 straipsnį,
         atsižvelgdama į 2016 m. gegužės 18 d. Komisijos deleguotąjį reglamentą (ES) 2017/567, kuriuo papildomos Europos Parlamento ir Tarybos reglamento (ES) Nr. 600/2014 nuostatos dėl apibrėžčių, skaidrumo, portfelio suspaudimo ir su produktais susijusių intervencinių priemonių ir pozicijų priežiūros priemonių (3), ypač jo 19 straipsnį,
         kadangi:

                     (1)

                     Europos vertybinių popierių ir rinkų institucija (ESMA) savo Sprendimu (ES) 2018/795 (4) uždraudė dvinarių pasirinkimo sandorių reklamą, platinimą ir pardavimą neprofesionaliesiems klientams trijų mėnesių laikotarpiu nuo 2018 m. liepos 2 d.

                     (2)

                     Pagal Reglamento (ES) Nr. 600/2014 40 straipsnio 6 dalį ESMA turi peržiūrėti laikiną produktui taikomą intervencinę priemonę periodiškai, bet ne rečiau kaip kartą per tris mėnesius.

                     (3)

                     ESMA savo Sprendimu (ES) 2018/1466 (5) atnaujino ir iš dalies pakeitė dvinarių pasirinkimo sandorių reklamos, platinimo ir pardavimo neprofesionaliesiems klientams laikiną draudimą trijų mėnesių laikotarpiu nuo 2018 m. spalio 2 d.

                     (4)

                     ESMA dar kartą persvarstė draudimą dėl dvinarių pasirinkimo sandorių remdamasi, inter alia, nacionalinių kompetentingų institucijų (6) (NKI) apklausa apie produkto intervencijos priemonės praktinį taikymą ir poveikį, taip pat papildoma NKI ir suinteresuotųjų subjektų pateikta informacija.

                     (5)

                     NKI nustatė mažai atvejų, kai buvo nesilaikoma ESMA produktų intervencijos priemonių. Be to, nuo sutartų priemonių paskelbimo 2018 m. kovo 27 d. įmonėms, kurios reklamuoja, platina ar parduoda dvinarius pasirinkimo sandorius, nebuvo išduota naujų leidimų.

                     (6)

                     NKI pastebėjo, kad šiek tiek padaugėjo klientų, kurie prašė juos laikyti profesionaliaisiais klientais. Tačiau klientų, kurie prašė juos laikyti profesionaliaisiais klientais, skaičius yra santykinai mažas, palyginti su ankstesniu dvinarių pasirinkimo sandorių teikėjų profesionaliųjų klientų skaičiumi. ESMA žino, kad kai kurios trečiųjų šalių įmonės aktyviai kontaktuoja su Europos Sąjungos klientais. Tačiau, neturėdamos leidimo ir nebūdamos registruotos Europos Sąjungoje, šios įmonės turi teisę siūlyti savo paslaugas Sąjungoje įsisteigusiems arba esantiems klientams tik pačių klientų iniciatyva. ESMA taip pat žino, kad kai kurios įmonės pradeda siūlyti kitus spekuliacinius investicinius produktus. ESMA toliau stebės šių kitų produktų pasiūlą, kad nustatytų, ar būtina imtis naujų priemonių ES lygmeniu.

                     (7)

                     Nuo to laiko, kai buvo patvirtintas Sprendimas (ES) 2018/795, ESMA negavo jokių įrodymų, paneigiančių jos bendrą išvadą dėl reikšmingo susirūpinimo investuotojų apsauga, nustatyto Sprendime (ES) 2018/795 arba Sprendime (ES) 2018/1466 (Sprendimuose). Todėl ESMA padarė išvadą, kad jei draudimas reklamuoti, platinti ir parduoti dvinarius pasirinkimo sandorius neprofesionaliesiems klientams nebūtų atnaujintas, investuotojų apsauga ir toliau keltų didelį susirūpinimą, kaip nurodyta Sprendimuose.

                     (8)

                     Be to, šiuo metu taikomi reguliavimo reikalavimai pagal Europos Sąjungos teisę nepasikeitė ir jais nesprendžiama ESMA nustatytos grėsmės problema. Be to, NKI nesiėmė veiksmų šiai grėsmei pažaboti arba veiksmais, kurių imtasi, šios grėsmės problema nesprendžiama tinkamai. Iš tiesų, nuo Sprendimo (ES) 2018/795 priėmimo nė viena NKI nepriėmė jokios nacionalinės produktų intervencijos priemonės pagal Reglamento (ES) Nr. 600/2014 42 straipsnį (7).

                     (9)

                     Draudimo atnaujinimas neturi neigiamo poveikio finansų rinkų veiksmingumui ar investuotojams, kuris nusvertų tų veiksmų naudą, ir nesukelia reglamentavimo arbitražo rizikos dėl tų pačių Sprendimuose nurodytų priežasčių.

                     (10)

                     ESMA toliau mano, kad jei laikinas draudimas nebūtų atnaujintas, dvinariai pasirinkimo sandoriai veikiausiai vėl būtų siūlomi neprofesionaliesiems klientams, ir į rinką sugrįžtų tokie patys arba panašūs produktai, darantys vartotojui Sprendimuose nustatytą žalą.

                     (11)

                     Atsižvelgdama į šias ir Sprendimuose nurodytas priežastis ir siekdama pažaboti reikšmingą grėsmę investuotojų apsaugai ESMA nusprendė tokiomis pačiomis sąlygomis, kaip nurodyta Sprendime (ES) 2018/1466, atnaujinti draudimą dar trijų mėnesių laikotarpiui.

                     (12)

                     Kadangi siūlomos priemonės gali būti šiek tiek susijusios su žemės ūkio prekių išvestinėmis finansinėmis priemonėmis, ESMA konsultavosi su viešosiomis įstaigomis, atsakingomis už fizinių žemės ūkio rinkų priežiūrą, administravimą ir reguliavimą pagal Reglamentą (EB) Nr. 1234/2007 (8). Nė viena iš šių įstaigų neprieštaravo, kad priemonės būtų atnaujintos, kaip siūloma.

                     (13)

                     Apie siūlomą sprendimo atnaujinimą ESMA pranešė NKI.

               PRIĖMĖ ŠĮ SPRENDIMĄ

            1 straipsnis
            Laikinas dvinarių pasirinkimo sandorių uždraudimas neprofesionaliesiems klientams

               1.   Draudžiama reklamuoti, platinti ir parduoti dvinarius pasirinkimo sandorius neprofesionaliesiems klientams.

               2.   Taikant 1 dalies nuostatas, dvinaris pasirinkimo sandoris, nepriklausomai nuo to, ar jis sudaromas prekybos vietoje, yra išvestinė finansinė priemonė, kai atitinka šias sąlygas:

                           a)

                           atsiskaitoma ar, vienai šaliai pasirinkus, gali būti atsiskaitoma grynaisiais pinigais, išskyrus įsipareigojimų nevykdymo ar kitus sandorio nutraukimo atvejus;

                           b)

                           mokėjimas yra vykdomas tik sandorio uždarymo arba sandorio pasibaigimo atveju;

                           c)

                           mokėjimo suma neviršija:

                                       i)

                                       iš anksto nustatytos fiksuotos sumos arba nulio, jeigu su išvestine finansine priemone susietas turtas atitinka vieną ar daugiau iš anksto nustatytų sąlygų; ir

                                       ii)

                                       iš anksto nustatytos fiksuotos sumos arba nulio, jeigu su išvestine finansine priemone susietas turtas neatitinka vienos ar daugiau iš anksto nustatytų sąlygų.

               3.   1 dalyje nurodytas draudimas netaikomas:

                           a)

                           dvinariam pasirinkimo sandoriui, kurio mažesnė iš dviejų iš anksto nustatytų fiksuotų sumų yra bent lygi bendrai neprofesionaliojo kliento už dvinarį pasirinkimo sandorį sumokėtai sumai, įskaitant visus komisinius, sandorio mokesčius ir kitas susijusias išlaidas;

                           b)

                           dvinariam pasirinkimo sandoriui, kuris atitinka šias sąlygas:

                                       i)

                                       terminas nuo išleidimo iki išpirkimo yra bent 90 kalendorinių dienų;

                                       ii)

                                       visuomenei yra prieinamas pagal Europos Parlamento ir Tarybos direktyvą 2003/71/EB (9) parengtas ir patvirtintas prospektas; ir

                                       iii)

                                       dvinaris pasirinkimo sandoris nekelia teikėjui rinkos rizikos per visą dvinario pasirinkimo sandorio galiojimo laikotarpį ir teikėjas ar kitas grupės subjektas negauna iš dvinario pasirinkimo sandorio pelno ir nepatiria dėl jo nuostolių, išskyrus anksčiau atskleistus komisinius, sandorio mokesčius ar kitas susijusias išlaidas.

            2 straipsnis
            Draudimas dalyvauti veiksmuose, kuriais siekiama nesilaikyti priemonių
            Draudžiama žinant ir tyčia dalyvauti veikloje, kurios tikslas arba poveikis yra 1 straipsnyje nustatytų reikalavimų nesilaikymas, taip pat ir veikiant vietoje dvinarių pasirinkimo sandorių teikėjo.

            3 straipsnis
            Įsigaliojimas ir taikymas

               1.   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

               2.   Šis sprendimas įsigalioja 2019 m. sausio 2 d. 3 mėnesių laikotarpiui.

            Priimta Paryžiuje 2018 m. gruodžio 14 d.

                  Priežiūros tarybos vardu

               Steven MAIJOOR

                  Pirmininkas

            (1)  OL L 331, 2010 12 15, p. 84.

            (2)  OL L 173, 2014 6 12, p. 84.

            (3)  OL L 87, 2017 3 31, p. 90.

            (4)  2018 m. gegužės 22 d. Europos vertybinių popierių ir rinkų institucijos sprendimas (ES) 2018/795 laikinai uždrausti reklamuoti, platinti ir parduoti dvinarius pasirinkimo sandorius neprofesionaliesiems klientams Sąjungoje pagal Europos Parlamento ir Tarybos reglamento (ES) Nr. 600/2014 40 straipsnį (OL L 136, 2018 6 1, p. 31).

            (5)  2018 m. rugsėjo 21 d. Europos vertybinių popierių ir rinkų institucijos sprendimas (ES) 2018/1466, kuriuo atnaujinamas ir iš dalies pakeičiamas Sprendime (ES) 2018/795 dėl dvinarių pasirinkimo sandorių reklamos, platinimo ar pardavimo neprofesionaliesiems klientams nustatytas laikinas draudimas (OL L 245, 2018 10 1, p. 17).

            (6)  Atsakymus pateikė 24 NKI: Finansų rinkos institucija (AT – FMA), Kipro vertybinių popierių ir biržos komisija (CY-CySEC), Čekijos nacionalinis bankas (CZ – CNB), Bundesanstalt für Finanzdienstleistungsaufsicht (DE – BaFiN), Finanstilsynet (DK-Finanstilsynet), Graikijos kapitalo rinkų komisija (EL-HCMC), Comisión Nacional del Mercado de Valores (ES – CNMV), Suomijos finansų priežiūros institucija (FI – FSA), Autorité des Marchés Financiers (FR – AMF), Magyar Nemzeti Bank (HU – MNB), Airijos centrinis bankas (IE – CBI), Islandijos finansų priežiūros institucija (IS – FME), Commissione Nazionale per le Società e la Borsa (IT – Consob), Commission de Surveillance du Secteur Financier (LU – CSSF), Maltos finansinių paslaugų institucija (MT – MFSA), Autoriteit Financiele Markten (NL-AFM), Finanstilsynet (Finanstilsynet-NO), Komisja Nadzoru Finansowego (PL-KNF), Comissão do Mercado de Valores Mobiliários (PT – CMVM), Rumunijos finansų priežiūros institucija (RO – FSA), Finansinspektionen (SE- Finansinspektionen), Agencija za trg vrednostnih papirjev (SI-ATVP), Slovakijos nacionalinis bankas (NBS-SK), Finansų priežiūros institucija (UK- FCA).

            (7)  2018 m. birželio 4 d. vienos EEE narės ELPA valstybės kompetentinga institucija NO-Finanstilsynet patvirtino nacionalines produktų intervencijos priemones, kurių sąlygos ir taikymo datos yra tokios pačios, kaip ESMA priemonių. Be to, 2018 m. liepos 5 d. Islandijos finansų priežiūros institucija paskelbė, kad, jos nuomone, remiantis nacionaliniais įstatymais (Akto Nr. 108/2007 dėl vertybinių popierių sandorių 5 straipsniu), dvinarių pasirinkimo sandorių reklamavimas, platinimas ir pardavimas prieštarauja tinkamoms ir deramoms verslo procedūroms bei praktikai prekybos vertybiniais popieriais srityje. Be to, 2018 m. liepos 6 d. Rumunijoje įsigaliojo nacionalinis įstatymas, kurio nuostatos panašios į ESMA priemonių.

            (8)  2007 m. spalio 22 d. Tarybos reglamentas (EB) Nr. 1234/2007, nustatantis bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (OL L 299, 2007 11 16, p. 1).

            (9)  2003 m. lapkričio 4 d. Europos Parlamento ir Tarybos direktyva 2003/71/EB dėl prospekto, kuris turi būti skelbiamas, kai vertybiniai popieriai siūlomi visuomenei ar įtraukiami į prekybos sąrašą, ir iš dalies keičianti Direktyvą 2001/34/EB (OL L 345, 2003 12 31, p. 64).


title: 2018 m. gruodžio 18 d. Politinio ir saugumo komiteto sprendimas (BUSP) 2018/2063, kuriuo pratęsiamas Europos Sąjungos BSGP misijos Malyje (EUCAP Sahel Mali) vadovo įgaliojimų terminas (EUCAP Sahel Mali/2/2018)

text:
27.12.2018

                  LT

                  Europos Sąjungos oficialusis leidinys

                  L 329/26

         POLITINIO IR SAUGUMO KOMITETO SPRENDIMAS (BUSP) 2018/2063
         2018 m. gruodžio 18 d.
         kuriuo pratęsiamas Europos Sąjungos BSGP misijos Malyje (EUCAP Sahel Mali) vadovo įgaliojimų terminas (EUCAP Sahel Mali/2/2018)
         POLITINIS IR SAUGUMO KOMITETAS,
         atsižvelgdamas į Europos Sąjungos sutartį, ypač į jos 38 straipsnio trečią pastraipą,
         atsižvelgdamas į 2014 m. balandžio 15 d. Tarybos sprendimą 2014/219/BUSP dėl Europos Sąjungos BSGP misijos Malyje (EUCAP Sahel Mali) (1), ypač į jo 7 straipsnio 1 dalį,
         kadangi:

                     (1)

                     vadovaujantis Sprendimu 2014/219/BUSP, Politinis ir saugumo komitetas (PSK) yra įgaliotas pagal Sutarties 38 straipsnį priimti atitinkamus sprendimus EUCAP Sahel Mali misijos politinės kontrolės vykdymo ir strateginio vadovavimo jai tikslais, įskaitant sprendimą paskirti misijos vadovą;

                     (2)

                     2018 m. sausio 9 d. PSK priėmė Sprendimą (BUSP)/2018/57 (2), kuriuo Philippe RIO skiriamas EUCAP Sahel Mali misijos vadovu nuo 2018 m. sausio 15 d. iki 2019 m. sausio 14 d.;

                     (3)

                     2018 m. gruodžio 17 d. Taryba priėmė Sprendimą (BUSP) 2018/2008 (3), kuriuo EUCAP Sahel Mali įgaliojimai pratęsiami iki 2019 m. vasario 28 d.;

                     (4)

                     Sąjungos vyriausiasis įgaliotinis užsienio reikalams ir saugumo politikai pasiūlė pratęsti EUCAP Sahel Mali misijos vadovo Philippe RIO įgaliojimų terminą nuo 2019 m. sausio 15 d.,

               PRIĖMĖ ŠĮ SPRENDIMĄ:

            1 straipsnis
            EUCAP Sahel Mali misijos vadovo Philippe RIO įgaliojimų terminas pratęsiamas nuo 2019 m. sausio 15 d.

            2 straipsnis
            Šis sprendimas įsigalioja jo priėmimo dieną.
            Jis nustoja galioti 2019 m. vasario 28 d.

            Priimta Briuselyje 2018 m. gruodžio 18 d.

                  Politinio ir saugumo komiteto vardu

                  Pirmininkė

               S. FROM-EMMESBERGER

            (1)  OL L 113, 2014 4 16, p. 21.

            (2)  2018 m. sausio 9 d. Politinio ir saugumo komiteto sprendimas (BUSP) 2018/57, kuriuo pratęsiamas Europos Sąjungos BSGP misijos Malyje (EUCAP Sahel Mali) vadovo įgaliojimų terminas (EUCAP Sahel Mali/1/2018) (OL L 10, 2018 1 13, p. 14).

            (3)  2018 m. gruodžio 17 d. Tarybos sprendimas (BUSP) 2018/2008, iš dalies keičiantis ir pratęsiantis Sprendimą 2014/219/BUSP dėl Europos Sąjungos BSGP misijos Malyje (EUCAP Sahel Mali) (OL L 322, 2018 12 18, p. 24).